
Rīgā, 2026. gada 25. septembrī

LĒMUMS Nr. 53/1-1

Par satura veidošanu mazākumtautību valodās valsts SIA “Latvijas Sabiedriskais medijs” 2027. gadā


Sabiedrisko elektronisko plašsaziņas līdzekļu padome (turpmāk – Padome), pamatojoties uz: 

1) Satversmes tiesas 2026. gada 30. marta spriedumu lietā Nr. 2024-30-01 (turpmāk – Spriedums), ar kuru Sabiedrisko elektronisko plašsaziņas līdzekļu un to pārvaldības likuma 3. panta septītā daļa, kas nosaka mazākumtautību valodu regulējumu sabiedriskajos elektroniskajos plašsaziņas līdzekļos, ir atzīta par neatbilstošu Satversmei un spēkā neesošu no 2027. gada 1. maija;

2) Sabiedrisko elektronisko plašsaziņas līdzekļu un to pārvaldības likuma 17. panta pirmās daļas 8. punktu, kas nosaka, ka Padome “uzrauga sabiedrisko elektronisko plašsaziņas līdzekļu darbību, kontrolējot tās atbilstību šajā likumā noteiktajiem sabiedrisko elektronisko plašsaziņas līdzekļu darbības pamatprincipiem, sabiedrisko elektronisko plašsaziņas līdzekļu programmu un pakalpojumu atbilstību sabiedriskajam pasūtījumam un finanšu līdzekļu izlietojuma atbilstību apstiprinātajam budžetam”;

3) Spriedumā norādīto, ka saskaņā ar iepriekšminēto likuma normu “sabiedrisko mediju padome noteic, kādā valodā Latvijas Sabiedriskais medijs veido savu saturu” (skat. Sprieduma 40. lpp.);

4) Spriedumā norādīto, ka gadījumos, “ja mazākumtautības valoda nav pašpietiekama, tad pie šīs mazākumtautības piederošās personas var nespēt patstāvīgi un efektīvi nodrošināt savas valodas, kultūras un identitātes saglabāšanu un attīstību. Tādēļ šādām mazākumtautībām var būt nepieciešams valsts atbalsts, proti, bez valsts atbalsta pastāvētu risks, ka šo mazākumtautību valodas un tradīcijas var pakāpeniski izzust, tādējādi mazinot arī visas sabiedrības kultūras daudzveidību” (skat. Sprieduma 31. lpp.), savukārt “gadījumos, kad, piemēram, nepieciešams nodrošināt sabiedrības aizsardzību pret propagandu un dezinformāciju, tieši sabiedriskie mediji ir tie, kuru uzdevums ir sniegt uz faktiem balstītu objektīvu informāciju un skaidrot tās politisko, tiesisko un sociālo kontekstu” (skat. Sprieduma 33. lpp.), turklāt izņēmuma gadījumos tas iespējams arī mazākumtautību valodās, kas ir pašpietiekamas, “lai šīs personas [kas piederīgas pie attiecīgās mazākumtautības] ar sabiedrisko mediju starpniecību iegūtu objektīvu un neatkarīgu informāciju, kas ir nozīmīga valsts drošības kontekstā” (skat. Sprieduma 35. lpp.);

5) Satversmes tiesas vairākkārt konstatēto, ka krievu valoda Latvijā ir pašpietiekama (skat. Satversmes tiesas 2024. gada 10. jūlija sprieduma lietā Nr. 2022-45-01 30.4. punktu un Sprieduma 17.3. punktu);

6) Uz šī lēmuma pieņemšanas brīdi esošo tiesisko situāciju, kad Saeimas sēdes darba kārtībā 3. lasījumā ir iekļauti grozījumi Sabiedrisko elektronisko plašsaziņas līdzekļu un to pārvaldības likumā (turpmāk – Grozījumi), kas paredz sabiedriskajiem elektroniskajiem plašsaziņas līdzekļiem tiesības, ievērojot samērīguma principu, veidot raidījumus, to fragmentus un citus pakalpojumus mazākumtautību valodās, kas nav pašpietiekamas, “lai veicinātu visu Latvijas iedzīvotāju sajūtu, ka viņi ir piederīgi Latvijai, sabiedrības integrāciju Latvijā kā nacionālā valstī un padziļinātu izpratni par sabiedriskajiem, sociālajiem un kultūras procesiem", savukārt mazākumtautību valodās, kas ir pašpietiekamas, sabiedriskajiem elektroniskajiem plašsaziņas līdzekļiem ir tiesības, ievērojot samērīguma principu, veidot raidījumus, to fragmentus un citus pakalpojumus, lai mazinātu valsts drošības riskus un informētu pēc iespējas plašāku sabiedrību, tikai šādos izņēmuma gadījumos: (1) ārkārtējā situācijā; (2) izņēmuma stāvokļa gadījumā; (3) kad nepieciešams mērķtiecīgi atspēkot tikai tādu informāciju, kas ir maldīga, nepatiesa un apdraud demokrātiju un Latvijas valsti kopumā;

7) Grozījumos noteikto, ka attiecībā uz tiesībām sabiedriskajiem elektroniskajiem plašsaziņas līdzekļiem veidot saturu mazākumtautību valodā, kas ir pašpietiekamas, sabiedriskajiem elektroniskajiem plašsaziņas līdzekļiem ir pienākums ņemt vērā valsts drošības apdraudējuma intensitāti un raksturu;

nolemj:

1. Noteikt, ka valsts SIA “Latvijas Sabiedriskais medijs” nav nepieciešamības izmantot tiesības veidot saturu mazākumtautību valodās, kas nav pašpietiekamas.


Spriedumā uzsvērts valsts pienākums īstenot tādus pasākumus attiecībā pret mazākumtautībām, kuru valoda Latvijā nav pašpietiekama, kas nodrošina šādu mazākumtautību valodas pastāvēšanu, kā arī kultūras un nacionālās identitātes saglabāšanu un attīstību (skat. Sprieduma 17.3. punktu). Padomes ieskatā likumdevējs ir paredzējis citus instrumentus, kā nodrošināt mazākumtautību, kuru valoda nav pašpietiekama, valodas pastāvēšanu, kultūras un nacionālās identitātes saglabāšanu un attīstību, šo pienākumu neuzliekot kā obligātu sabiedriskajiem elektroniskajiem plašsaziņas līdzekļiem. Sabiedrības integrācijas fonds vismaz kopš 2018. gada īsteno projektu konkursu “Mazākumtautību un sabiedrības saliedētības programma”,[footnoteRef:1] lai stiprinātu mazākumtautību nevalstisko organizāciju institucionālo kapacitāti un finansiāli atbalstītu pasākumu rīkošanu, tostarp pēdējā projektu uzsaukuma nolikumā paredzot atbalstu komunikācijas aktivitātēm, norādot, ka “projekta aktivitātes īstenojamas latviešu valodā un projekta pieteicēja pārstāvētās mazākumtautības valodā (piemēram, radošās aktivitātes, dzejas lasījumi, un tml.)”. Kā liecina programmas izvērtējums par 2020.-2023. gadu, no Latvijā reģistrētajām 485 mazākumtautību vai ar to saistītajām organizācijām projektu konkursā saņemti 68 pieteikumi, no tiem ar publicitātes pasākumiem (video un mediju programmas) saistīti trīs, bet neviens no tiem nav atbalstīts un īstenots programmas ietvaros (kopumā atbalstīti 30 projekti jeb 44% no visiem iesniegtajiem projektiem).[footnoteRef:2] Tāpat izvērtējuma ietvaros veiktās intervijas ar projektos īstenoto pasākumu dalībniekiem liecina, ka mazākumtautību iedzīvotājiem “visvairāk patīk tādi pasākumi kā radošas darbnīcas vai meistarklases, kā arī ekskursijas vai izbraukumi brīvā dabā. Mazāka interese cilvēkiem ir piedalīties pasākumos, kuros ir jāsaka savs viedoklis, jāpiedalās diskusijā”.[footnoteRef:3] Minētais liecina, ka mazākumtautību vidū nav novērojama augsta interese veidot un pieprasījums patērēt mediju saturu, lai saglabātu un attīstītu savu kultūru un nacionālo identitāti, kas būtu priekšnosacījums šāda satura veidošanai sabiedriskajā medijā. [1:  Skat. https://www.sif.gov.lv/lv/mazakumtautibu-un-sabiedribas-saliedetibas-programma (skatīts 23.09.2026.)]  [2:  Nodibinājums “Baltic Institute of Social Sciences”. (2025). Valsts budžeta finansētās programmas “Mazākumtautību un sabiedrības saliedētības programma” darbības (rezultātu un ieguldījuma) izvērtēšana. Gala ziņojums. Rīga: Sabiedrības integrācijas fonds. 33. lpp.]  [3:  Turpat.] 



2. Uzdot valsts SIA “Latvijas Sabiedriskais medijs” ārkārtējā situācijā un izņēmuma stāvokļa gadījumā izvērtēt konkrētajā gadījumā pastāvošo valsts apdraudējuma intensitāti un raksturu, lai pieņemtu lēmumu, vai nepieciešams izmantot tiesības veidot saturu krievu valodā.

Gadījumā, ja Latvijā izveidojas un saskaņā ar normatīvajos aktos noteikto kārtību tiek izsludināta ārkārtējā situācija vai izņēmuma stāvoklis, valsts SIA “Latvijas Sabiedriskais medijs” izvērtē, vai izmantot tiesības veidot saturu krievu valodā un kādā apmērā tas īstenojams, ņemot vērā samērīguma principu starp latviešu valodu kā vienīgo valsts valodu un izvērtējot konkrētajā gadījumā pastāvošo valsts apdraudējuma intensitāti un raksturu, lai nepieciešamības gadījumā mazinātu valsts drošības riskus un informētu pēc iespējas plašāku sabiedrību. Par pieņemto lēmumu izmantot tiesības veidot saturu krievu valodā nekavējoties informējama Padome.


3. Veidot saturu krievu valodā, mērķtiecīgi atspēkojot tikai tādu informāciju, kas ir maldīga, nepatiesa un apdraud demokrātiju un Latvijas valsti kopumā.

Valsts drošības dienesta ikgadējā izvērtējumā par Latvijas informatīvās telpas drošību norādīts, ka Krievija 2025. gadā savās propagandas aktivitātēs ieguldīja apjomīgus resursus, tos galvenokārt pakārtojot tās mērķiem Ukrainā, savukārt Baltkrievija aktīvi atbalstīja Kremļa agresīvo ārpolitiku atbalstošos vēstījumus, paralēli koncentrējoties uz pozitīva Baltkrievijas un tās autoritārā līdera Aleksandra Lukašenko tēlu, mērķtiecīgi diskreditējot Latviju kā “ekonomiski, sociāli un morāli pagrimušu valsti”.[footnoteRef:4] Turpmāk netiek prognozēts, ka šādas informatīvās aktivitātes no šīm divām kaimiņvalstīm mazināsies: “Krievija turpinās kara propagandas un dezinformācijas aktivitātes, kas ir vērstas pret Latviju un Baltijas valstīm kopumā. Turklāt turpmākajā miera sarunu procesā Krievija aizvien agresīvāk centīsies veicināt Kremļa stratēģiskajiem mērķiem atbilstošu vēstījumu izplatību, lai vairotu starptautiskajā sabiedrībā atbalstu un priekšnoteikumus sev vēlamam miera noregulējamam Ukrainā. Šī mērķa sasniegšanai Krievija turpinās meklēt veidus, kā mazināt Eiropas valstu vienotību un šķelt transatlantiskās attiecības.” [footnoteRef:5] [4:  Valsts Drošības dienests. (2025). Publiskais pārskats 2025. Rīga: Valsts Drošības dienests. 43. lpp.]  [5:  Turpat. 51. lpp.] 


Minētais apliecina, ka Latvijā no Krievijas un Baltkrievijas puses konstatējami augsta valsts drošības apdraudējuma intensitāte, kurus apzīmē kā “informācijas traucējumus".[footnoteRef:6] Tajos iekļaujas tiklab dezinformācija – apzināti radīta nepatiesa informācija ar nolūku maldināt auditoriju, kā arī propaganda – visbiežāk patiesa, bet selektīva informācija ar mēģinājumu monopolizēt dienaskārtību.[footnoteRef:7];[footnoteRef:8] Intensīvu informācijas traucējumu plūsmu nevar novērst vienīgi ar faktu pārbaudi, jo faktu pārbaudes efektivitāte ir ierobežota: dezinformācija tiek ražota ātrāk nekā iespējams to atspēkot, un nekas netraucē nepatiesai informācijai sasniegt lielu auditoriju, pirms to pagūst atspēkot.[footnoteRef:9];[footnoteRef:10] Sabiedriskā medija pienākums ir atspēkot informāciju mērķtiecīgi, izmantojot dažādus formātus un žanrus, lai cīņa pret dezinformāciju būtu ne vien reaktīva. [6:  Kapantai, E., Christopoulou, A., Berberidis, C., & Peristeras, V. (2021). A systematic literature review on disinformation: Toward a unified taxonomical framework. New Media & Society, 23(5), 1301–1326. https://doi.org/10.1177/1461444820959296]  [7:  Hanson, K., & Kunitskaia, A. (2026). War propaganda without misinformation? Normative framing and side-taking in war. Research & Politics, 13(3), 20531680261467198. https://doi.org/10.1177/20531680261467198.]  [8:  Baden, C., Litvinenko, A., & Asmolov, G. (2026). Studying Propaganda as a Social Process. Political Communication, 3. lpp. https://doi.org/10.1080/10584609.2026.2706643]  [9:  Elswah, M., & Howard, P. N. (2020). “Anything that Causes Chaos”: The Organizational Behavior of Russia Today (RT). Journal of Communication, 70(5), 623–645. https://doi.org/10.1093/joc/jqaa027]  [10:  Zelenkauskaite, A. (2022). Creating Chaos Online: Disinformation and Subverted Post-Publics. University of Michigan Press. https://doi.org/10.3998/mpub.12237294] 


Tomēr svarīgi izvērtēt, vai šādus pasākumus sabiedriskajam medijam ir objektīvi nepieciešams īstenot krievu valodā, kas Latvijā plašsaziņas līdzekļos ir pašpietiekama. Šāda objektīva nepieciešamība izvērtējama, apzinot konkrētās mazākumtautības mediju patēriņa īpatnības kontekstā ar informatīvās ievainojamības risku, kas pamatoti ar objektīviem un datos balstītiem secinājumiem par šīs sabiedrības grupas noturību pret dezinformāciju.[footnoteRef:11] [11:  Pieeja balstīta Humprecht, E., Esser, F., & Van Aelst, P. (2020). Resilience to Online Disinformation: A Framework for Cross-National Comparative Research. The International Journal of Press/Politics, 25(3), 493–516. https://doi.org/10.1177/1940161219900126] 


Kvantitatīvās iedzīvotāju aptaujās respondenti, kuri sevi identificē kā krievus, demonstrē būtiski zemāku atbalstu Ukrainai,[footnoteRef:12] bet ievērojami augstāku neuzticēšanos sabiedriskā medija ziņām nekā latviešu vidū.[footnoteRef:13] Vienlaicīgi mazākumtautību iedzīvotāji, kur vairākums ir krievi, mazāk nekā latvieši uzticas ziņām latviešu valodā, biežāk lieto sociālos medijus ziņu un aktualitāšu ieguvei un arī biežāk uzticas tur atrastajai informācijai, vienlaicīgi demonstrējot kopumā zemāku uzticēšanos Latvijas tradicionālajiem medijiem nekā vidēji sabiedrībā.[footnoteRef:14] Mazākumtautību vidū ekspozīcija Krievijas aizliegto kanālu saturam sociālajos medijos ir ievērojami augstāka nekā latviešu vidū,[footnoteRef:15] bet patēriņa intensitāte un vēlme izvairīties no ziņām par politiku – augstāka.[footnoteRef:16] Tas liecina, ka mediju patēriņā krievvalodīgo vidū ir augstāka saskare ar dezinformāciju un propagandu apvienojumā ar zemāku tradicionālo mediju patēriņu un uzticēšanos tiem. [12:  InnoMatrix. (2025). Kvantitatīva Latvijas iedzīvotāju aptauja par Latvijas sabiedrības noturību Krievijas kara Ukrainā kontekstā. Rīga: Valsts Kanceleja. 48. lpp.]  [13:  Saulītis, A. (2026). Sabiedrisko mediju sabiedriskais labums: Iedzīvotāju aptauja 2026. Rīga: Sabiedrisko elektronisko plašsaziņas līdzekļu padome. 23. lpp.]  [14:  Latvijas Fakti. (2025). Pētījums par Latvijas iedzīvotāju mediju satura lietošanas paradumiem. Rīga: Nacionālās elektronisko plašsaziņas līdzekļu padome. 205.-211. lpp.]  [15:  Latvijas Fakti (2025). Pētījums par Latvijas iedzīvotāju mediju satura lietošanas paradumiem. Rīga: Nacionālās elektronisko plašsaziņas līdzekļu padome. 231. lpp.]  [16:  Saulītis, A., Kaprāns, M., Juzefovičs, J. (2026). Mediju un žurnālistu loma sabiedrībā un demokrātijā. Pētījums par Latvijas sabiedrības priekšstatiem. Rīga: Kultūras ministrija. 18.-19. lpp.] 


Īpaši ievērojamas atšķirības starp latviešiem un krieviem novērojamas Latvijas ārpolitikas jautājumā – vai Latvijai jāveido draudzīgas attiecības ar Krieviju: tam piekrīt 60% krievu iepretim 19% latviešu.[footnoteRef:17] Taču būtiski ir nedemonizēt krievu kopienu, kura Latvijā nebūt nav viendabīga. Vien 6% kā ziņu avotus izmanto Krievijas televīzijas kanālus, bet teju trīs reizes vairāk (15%) tam izmanto Rietumvalstu medijus (CNN, BBC, Euronews u.c.).[footnoteRef:18] Tā piemēram, šo iedzīvotāju gatavība aizstāvēt Latviju nav tieši saistīta ar vecumu vai pat etnisko izcelsmi, bet gan krievvalodīgo iedzīvotāju vērtējumu par PSRS un par Krievijas atbildību konfliktā ar Ukrainu.[footnoteRef:19] Vienlaicīgi, pat jauniešu vidū krievvalodīgie iedzīvotāji retāk pauž gatavību aizstāvēt Latviju, to pamatojot ar pacifismu, pat ja neuzskata Krievijas okupāciju par vēlamu scenāriju un asociē sevi vairāk ar Eiropas identitāti un Rietumu vērtībām.[footnoteRef:20] Secināms, ka krievvalodīgā kopiena Latvijā ir pakļauta augstākai informatīvajai ievainojamībai. [17:  Latvijas Fakti (2025). Pētījums par Latvijas iedzīvotāju mediju satura lietošanas paradumiem. Rīga: Nacionālās elektronisko plašsaziņas līdzekļu padome. Skatīt datu masīva Q27x5 krostabulāciju ziņojumam pievienotajiem aptaujas datiem: https://www.seplp.lv/lv/media/3578/download?attachment (skatīts 23.09.2026.)]  [18:  Saulītis, A., Kaprāns, M., Juzefovičs, J. (2026). Mediju un žurnālistu loma sabiedrībā un demokrātijā. Pētījums par Latvijas sabiedrības priekšstatiem. Rīga: Kultūras ministrija. 21. lpp.]  [19:  Schulte, F., Pupcenoks, J., & Andžāns, M. (2025). Cultural memory and the minority effect in (un-)willingness to fight for the country: Evidence from Russian speakers in Latvia. European Journal of International Security, 1–17. https://doi.org/10.1017/eis.2025.10026]  [20:  Bērziņa, I. (2026). Factors affecting the willingness of Latvian youth to defend the country in the context of the Russo–Ukrainian War. Journal of Baltic Studies, 1–24. https://doi.org/10.1080/01629778.2026.2721282] 


Vairumam krievu dzimtā valoda nav pirmā valodas izvēle, kad tiek izmantots internets – 59% aptaujāto primārā izvēle ir latviešu valoda, kamēr krievu valodu izvēlas 23%, kam seko angļu valoda, kas ir 16% krievvalodīgo izvēle.[footnoteRef:21] Ziņu saturu tikai un vienīgi latviešu valodā internetā vēlas patērēt vien 32% krievvalodīgo, bet sabiedriskā medija saturu tikai un vienīgi latviešu valodā – vien 13%.[footnoteRef:22] Auditorijas vajadzības un vēlmes pašas par sevi vēl nenorāda, ka ir objektīvs un pamatots iemesls veidot saturu attiecīgajā valodā, it īpaši, ja tā Latvijā ir pašpietiekama. Šeit būtiski saprast, kā ziņu patēriņš dzimtajā vai iecienītākajā valodā ietekmē uzticēšanos. 2024. gadā Ukrainā īstenots pētījums salīdzināja iedzīvotāju spēju atpazīt patiesas ziņas un dezinformāciju, variējot satura pasniegšanas valodu (ukraiņu/krievu) un arī auditoriju – to piedāvājot gan tiem, kuri dod priekšroku ziņu patēriņam ukraiņu valodā, gan tiem, kas dod priekšroku krievu valodai, kopumā iesaistot 1,897 Ukrainas iedzīvotājus, kuri novērtēja rakstu dezinformācijas pakāpi (patiesa – maldinoša) 50 ziņu rakstiem, kuri pēc nejaušības tika demonstrēti vai nu vienā vai otrā valodā.[footnoteRef:23] Šāds pētījuma dizains ļauj identificēt skaidru un zinātniski pamatotu cēloņsakarību starp ziņas valodu un tās patērētāja informatīvo ievainojamību atkarībā no valodas preferencēm.  [21:  Saulītis, A. (2026). Evaluating multilingual digital resources: Machine translation adoption and user satisfaction across six European countries. Language Resources and Evaluation, 60(1), 7. p. 8. https://doi.org/10.1007/s10579-025-09884-7]  [22:  Turpat. Informācija izgūta no depozitētā datu masīva, kas atrodams vietnē https://doi.org/10.17605/OSF.IO/QY28B]  [23:  Erlich, A., Aslett, K., Graham, S., & Tucker, J. A. (2026). How Language Shapes Belief in Misinformation: A Study Among Multilinguals in Ukraine. Journal of Experimental Political Science, 13(1), 76–90. https://doi.org/10.1017/XPS.2025.10011] 


Pētījuma rezultāti parāda, ka patiesu ziņu atpazīšana to vidū, kuri dod priekšroku krievu valodai ziņu patēriņā, nebija atkarīga no tā, vai ziņa bija pasniegta ukraiņu vai krievu valodā. Pirmšķietami no tā varētu secināt, ka nav vajadzības veidot saturu krievu valodā, jo tas nepaaugstinātu uzticēšanos patiesām ziņām. Taču jāņem vērā, ka šajā pētījumā vien 10% no pētījuma dalībniekiem bija ar prokrievisku nostāju, kamēr Latvijā krievvalodīgo vidū, kā jau minēts iepriekš, vēlmi veidot draudzīgas attiecības ar Krieviju pauž 60% krievu. Tāpēc minētais pētījums, kā to norāda arī tā autori, drīzāk liecina, ka noturības stiprināšana ir daudz komplicētāka problēma nekā vienkārši valoda, kurā pasniedz informāciju, un saliedētā sabiedrībā tā būtu iespējama arī bez krievu valodas palīdzības. Padomes ieskatā šī pētījuma rezultāti Latvijas kontekstā, kur novērojama augsta krievvalodīgo polarizācija un informatīvā ievainojamība, demonstrē nepieciešamību nodrošināt, lai mērķtiecīgas dezinformācijas atspēkošanas saturs nonāktu līdz auditorijai valodā, kurā tā ir gatava to patērēt.

Padome uzsver, ka šādas pieejas mērķis ir pēc iespējas plašāka sabiedriskā medija lietošana latviešu valodā arī krievvalodīgo Latvijas iedzīvotāju vidū, lai – līdzīgi kā šobrīd Ukrainā – stiprinātu uzticēšanos valsts valodā veidotajam saturam. Regulāra saskare ar uzticamu sabiedriskā medija saturu krievu valodā, kas mērķtiecīgi atspēko dezinformāciju, var veicināt sabiedriskā medija atpazīstamību un uzticēšanos tam, rosinot interesi par satura patēriņu latviešu valodā. Šāda pieeja ļautu pārredzamā nākotnē atteikties no satura veidošanas krievu valodā sabiedriskajos medijos pilnībā, kad krievvalodīgo vidū informatīvā ievainojamība būtu zema, polarizācija novērsta un uzticēšanās sabiedriskajam medijam augsta.


4. Informēt par šo lēmumu valsts SIA “Latvijas Sabiedriskais medijs” valdi.
5. Publicēt šo lēmumu Padomes mājas lapā.
6. Šī lēmuma izpildes kontroli nodrošina Padomes Sekretariāts.


Lēmums sagatavots elektroniski uz 6 (sešām) lapām.



Padomes priekšsēdētāja		(paraksts)			S. Upleja-Jegermane
 


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

